የከሰም ሱኳር ልማት ፕሮጀክት አገዳ የመፍጨት   ሙከራ ጀመረ
የፕሮጀክቱ ዋና ስራ አስኪያጅ አቶ ወርቁ ቸኮል በተለይ ለዋልታ ኢንፎርማሽን ማዕከል እንደገለጹት መንግስት የአገሪቱን የስኳር ምርት ፍጆታ ለማሟላትና የውጭ ምንዛሪን ለማሳደግ በአገሪቱ እየገነባቸው ካሉ አዳዲስ ፋብሪካዎች አንዱ የሆነው ለከሰም ስኳር ልማት ፕሮጀክት ፋብሪካ ግንባታ ብቻ 1 ነጥብ 2 ቢሊዮን ብር ወጪ አድርጓል።ፋብሪካው በቀን ከ6000 – 7000 ኩንታል የማምረት አቅም እንዳለው የጠቆሙት ዋና ስራ አስኪያጁ በምዕራፍ አንድ 13 ሺህ ሄክታር መሬት በሸንኮራ አገዳ ለምቷል ብለዋል።የመጀመሪያው ምዕራፍ ግንባታ ተጠናቆ አገዳ የመፍጨት ሚከራው ዛሬ መክናወኑን  የገለጹት አቶ ቸኮል  በሁለተኛው ምዕራፍ በ10 ሺሕ ሄክታር መሬት የሸንኮራ አገዳ  ለማልማት ዝግጅት እየተደረገ መሆኑንም ተናግረዋል።የስኳር ልማት ፕሮጀክቱ የአካባቢውን ሕብረተሰብ ተሳትፎና ተጠቃሚነትን እያረጋገጠ መሆኑን ገልጸው ለ1 ሺህ 4 መቶ 40 ዜጎች በቋሚነት ለ3 ሺህ ዜጎች ደግሞ በጊዚያዊነት የስራ እድል ፈጥሯል ብለዋል።ፋብሪካው በአካባቢው ለሚገኙ 108 አርብቶ አደሮች በተሰጣቸው የእርሻ መሬት ላይ የመጀመሪያ የሾንኮራ አገዳ ተከላ በማከናወን ተንከባክበው ለገበያ በማድረስ ተጠቃሚ እንዲሆኑ ያስረከባቸው መሆኑንም ዋና ስራ አስኪያጁ ተናግረዋል።ዋና ስራ አስኪያጁ አያይዘውም በቀጣይም 755 አባወራና እማወራ አርብቶ አደሮችን በአገዳ ልማት ለማሰማራት ዝግጅት ተጠናቋል ብለዋል።